આઘાતજનક રીતે ભૂતકાળમાં પણ આપણા આ પાડોશી દેશ દ્વારા કરાયેલા હુમલાના દરેક સમયે ભારતીય વડા પ્રધાનો બસસર્વિસ, ટ્રેનસર્વિસ અથવા તો હૉકી કે ક્રિકેટની મૅચો રદ કરીને હુમલો કરનાર પાડોશી દેશ પ્રત્યે હળવું વલણ અપનાવતા રહ્યા છે. ભારત અને પાકિસ્તાન વચ્ચેની ધિક્કારની આ કોઈ પહેલી ઘટના નથી અને તાજેતરની ઘટના પાકિસ્તાનની જડ પ્રકૃતિનું જ એક ઉદાહરણ છે. કોઈ પણ રીતે તાજેતરની ઘટનાને માત્ર એક યુદ્ધવિરામની ઘટના ગણાવીને અભરાઈ પર ધકેલી શકાય નહીં. માનવતા અને રાષ્ટ્રીય ગૌરવની દૃષ્ટિએ આ ઘટના આતંકવાદી હુમલાથી ઓછી આંકી શકાય નહીં. આ જ સમયગાળામાં અલ્જીરિયા પર પણ આતંકવાદી હુમલો કરવામાં આવ્યો હતો. લગભગ ૩૦ જેટલા આતંકવાદીઓએ અલ્જીરિયામાં ગેરકાયદે પ્રવેશ કર્યો હતો અને ૪૦ લોકોની હત્યા કરી હતી, પરંતુ ભારતના વલણથી વિપરીત અલ્જીરિયાની સરકારે આતંકવાદીઓ સાથે મંત્રણા નહીં કરવાનો નિર્ણય લઈને વળતો હુમલો કર્યો હતો જેના પગલે મોટા ભાગના આતંકવાદીઓ માર્યા ગયા હતા. આજે મોટા ભાગના દેશોએ આતંકવાદીઓ તેમને હળવાશથી ન લે એ પ્રકારની નીતિ અપનાવી છે અને તેમની સાથે કોઈ પણ પ્રકારની મંત્રણા કરતા નથી.